Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2019/C 402/11)

Käesoleva dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KOONDDOKUMENT

„CAPPERO DELLE ISOLE EOLIE“

ELi nr: PDO-IT-02395 – 15.3.2018

KPN (X) KGT ( )

1. Nimetus

„Cappero delle Isole Eolie“

2. Liikmesriik või Kolmas Riik

Itaalia

3. Põllumajandustoote või toidu kirjeldus

3.1. Tooteliik

Klass 1.6. Puuviljad, köögiviljad ja teraviljad töötlemata ning töödeldud kujul

3.2. Punktis 1 esitatud nimetusele vastava toote kirjeldus

Kaitstud päritolunimetus „Cappero delle Isole Eolie“ viitab botaaniliste liikide Capparis spinosa, subsp. spinosa ja subsp. inermis, sh biotüüpide Nocellara, Nocella ja Spinoso di Salina õiepungadele (kapparid) ja viljadele (kapparimarjad), mis lubatakse vabasse ringlusse meresoolas või soolvees.

Vabasse ringlusse lubamisel peavad kaitstud päritolunimetusega „Cappero delle Isole Eolie“ kapparitel ja kapparimarjadel olema järgmised omadused:

— tihke tekstuur;

— kerajas või pisut lapik kuju, selgelt väljakujunenud tipuga;

— sile pind;

— värvus roheline kuni sinepivärvi, lillade triipudega;

— nähtava võõrolluseta;

— kapparid peavad olema vähemalt 4 mm pikkused;

— kapparimarjad ei või olla suuremad kui 20 mm;

— maitse: intensiivne ja kirbe;

— lõhn: aromaatne, tugev, ilma hallitus- või muu kõrvallõhnata;

— käsitsemisel vastupidavad;

— oleiinhappe sisaldus vähemalt 6 %.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Tootele „Cappero delle Isole Eolie“ meresoolas on lisatud meresool loomulikus olekus ja erineval määral ning tootele „Cappero delle Isole Eolie“ soolvees on lisatud vesilahus (25 kg meresoola lahustatuna 75 l vees).

3.4. Tootmise erietapid, mis peavad toimuma määratletud geograafilises piirkonnas

Toode „Cappero delle Isole Eolie“ peab olema korjatud, valminud (soolvees või meresoolas) ja olema valitud määratletud piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Kaitstud päritolunimetusega „Cappero delle Isole Eolie“ kapparid ja kapparimarjad peavad olema vabasse ringlusse lubatud järgmiselt:

a) „Cappero delle Isole Eolie“ meresoolas erineva suuruse ja mitmesugustest materjalidest mahutites

b) „Cappero delle Isole Eolie“ soolvees erineva suuruse ja mitmesugustest materjalidest mahutites

Toote „Cappero delle Isole Eolie“ omaduste säilimise tagamiseks peab see olema pakendatud määratletud tootmispiirkonnas. Pakendamisel ajal võetakse toode valmimismahutitest ja pakendatakse nõuetekohaselt, lisades vajaduse korral õige koguse soola või soolvett. Soola või soolvett lisavad kohalikud ettevõtjad. Õiges koguses sool ja õige soolakontsentratsioon on oluline tagamaks, et tarbija jaoks pakendatud tootel on sellele iseloomulikud omadused. Selle etapi töötlemisvead põhjustaksid rakkude lagunemise protsesside aktiveerumise, mis kahjustaks toote tihkust ja selle spetsiifilist kvaliteeti.

3.6. Sellise toote märgistamise erieeskirjad, millele registreeritud nimetus viitab

Lisaks teabele ja ELi logole, mis peavad kehtivate õigusaktide kohaselt pakendil olema, peab pakendil olema ka „Cappero delle Isole Eolie“ logo, nagu on näidatud allpool. Märgisel võib olla selle saare nimi, kus toode on valmistatud, ja tootja nimi.

4. Geograafilise piirkonna täpne määratlus

Kaitstud päritolunimetusega (KPN) toote „Cappero delle Isole Eolie“ geograafiline tootmispiirkond hõlmab kogu Lipari omavalitsusüksuse haldusterritooriumi, sealhulgas Lipari, Vulcano, Filicudi, Alicudi, Panarea ja Stromboli saart, ning Messina provintsis Salina saarel Santa Marina Salina, Malfa ja Leni omavalitsusüksust.

5. Seos geograafilise piirkonnaga

Tootele „Cappero delle Isole Eolie“ on eripära andnud nii looduslikud tegurid, sealhulgas kliima, mulla ja maa niiskus, kui ka inimtegurid, mis on kujundanud kapparikasvatuse töö- ja tootmismeetodeid Lipari saartel.

Ala, kus päritolunimetusega „Cappero delle Isole Eolie“ kappareid kasvatatakse, on täiesti erinev muudest piirkonna kapparikasvatusaladest. Kapparid kasvavad ja valmivad vulkaanilist päritolu muldadel, mis on viljelemiseks väga sobivad oma tekstuuri ja suure mineraalisisalduse poolest.

Lipari saarte vulkaaniline muld, mida iseloomustab kerge tekstuur, suur pimsskivi-, liiva- ja ka kivisisaldus, võimaldab õhul ja veel vabalt liikuda ning on toitainete ja vee imendumiseks ideaalne substraat.

Kiiresti imenduvate makro- ja mikrotoitainete suur hulk mullas suurendab kapparitaimede saagikust. Kaltsium tugevdab taimi, eriti nende rakuseinu ja -membraane, muutes õiepungad (kapparid) ja viljad (kapparimarjad) tihkeks ja kompaktseks.

Tootmispiirkonna saarelise kliima tõttu on kasvukeskkond äärmiselt niiske (suvel on päikeselistel päevadel õhuniiskus umbes 50 %, öösiti isegi üle 90 %), mistõttu piirkonda iseloomustab sageli nn nähtamatu vihma esinemine.

See nähtus varustab kuivades tingimustes kasvatatavat taime olulise täiendava veeallikaga ehk kastega, mis aitab ära kasutada mullas leiduvaid mikro- ja makrotoitaineid ning võimaldab taimel optimaalselt areneda, laskmata tekkida veepuudusel.

Veestressi puudumine ning mikro- ja makrotoitainete (eriti veekaudse kaltsiumi) korrektne imendumine tagavad taime rakumembraanide parema strukturaalse vastupidavuse, mille tulemusena on Lipari saartel kasvatatavate kapparite õiepungad (kapparid) ja viljad (kapparimarjad) eriti tihked ja seega väga vastupidavad töötlemisel.

Lisaks on võrdlev keemiline analüüs näidanud, et oleiinhappe sisaldus on suurem kui 90 %, mis on tingitud arvukate pinnase ja kliimaga seotud tegurite mõjust; organoleptiliselt annab see tootele „Cappero delle Isole Eolie“ intensiivse ja kirbe maitse.

Üks toote „Cappero delle Isole Eolie“ teine iseloomulik omadus on kapparite lillakad triibud, mis on tekkinud Lipari põllumajandusettevõtjate sordiaretustegevuse tulemusena.

Inimsekkumine on aidanud välja valida piirkonnale iseloomulikud tüüpilised kultivarid. Tänu pidevale sordiaretusele ja taimede paljundamisele pistokstega ongi saadud selline omadus, mida ei leita mujalt pärit kapparitel.

Lipari saarte asjatundjad valivad pistikud oskuslikult üksnes emataimedelt, mida põllumajandusettevõtjad on aastate jooksul kasvatanud.

Need emataimed, mida on sajandite jooksul pistikute abil paljundatud ja mis on aastate jooksul kohanenud määratletud piirkonna soodsate mikrokliima- ja mullatingimustega, kujutavad endast nüüd peaaegu piiramatut pistikute allikat. Pistikuid saab põõsaste kärpimise ajal müüa neile, kes soovivad alustada kapparite kasvatamist.

Seepärast on taimse paljundusmaterjali päritolu üks peamisi aspekte, mida tuleb toote „Cappero delle Isole Eolie“ tootmisel järgida.

Harukordsete mullastiku- ja kliimatingimuste kombinatsioon ning toote „Cappero delle Isole Eolie“ traditsiooniline viljelusmeetod kujutavad endast põhjuslikku ja lahutamatut seost geograafilise piirkonna ja toote omaduste vahel.

Viide tootespetsifikaadi avaldamisele

(viitemääruse artikli 6 lõike 1 teine lõik)

Toote spetsifikaadi täielik tekst on saadaval järgmisel veebisaidil:

https://www.politicheagricole.it/flex/cm/pages/ServeAttachment.php/L/IT/D/c%252F3%252Fa%252FD.85d4f26b54355e413d8d/P/BLOB%3AID%3D3335/E/pdf

või otse põllumajandus-, toidu-, metsandus- ja turismiministeeriumi kodulehel (www.politicheagricole.it), klõpsates „Qualità“, seejärel „Prodotti DOP IGP e STG“ (ekraani vasakul pool) ja lõpuks „Disciplinari di Produzione all’esame dell’UE“.

(1) ELT L 343, 14.12.2012, lk 1.